Proġett ta' €3 miljun fuq il-mollijiet tal-Bajja ta' San Tumas
Infrastructure Malta qed tibni tnejn minn tliet mollijiet fil-Bajja ta' San Tumas, wara li dawn sofrew xi ħsarat minħabba snin ta' kuntatt mal-ilma baħar u maltemp. Iż-żewġ mollijiet huma twal 50 metru. Fi stqarrija ntqal li dan ix-xogħol għandu l-għan li jelimina l-periklu għall-għawwiema, is-sajjieda u d-dilettanti tad-dgħajjes li jagħmlu użu minn din il-bajja popolari, u jifforma parti mill-impenn li Infrastructure Malta qed twettaq għat-titjib tal-infrastruttura marittima f'Malta u Għawdex. Il-Ministru Ian Borg qal li l-Gvern jinsab kommess li jissalvagwardja s-sigurtà tal-Maltin u l-Għawdxin, anke permezz ta' infrastruttura adegwata u dan jgħodd ukoll għall-bajjiet u l-portijiet. L-aġenzija qed tagħmel ħilitha biex il-maġġoranza tax-xogħlijiet tar-rikostruzzjoni jitlestew waqt ix-xhur tas-sajf meta l-baħar ikun għadu aktar kalm, kemm minħabba s-sigurtà tal-ħaddiema kif ukoll għall-protezzjoni tal-ambjent marittimu. Ix-xahar li għadda, il-ħaddiema bdew it-twaqqigħ u t-tindif tal-istrutturi b'diversi miżuri għall-protezzjoni tal-ambjent. Bħalissa, l-istrutturi qegħdin jiġu iffurmati. Il-proġett mistenni jitlesta sal-aħħar tas-sena. Sadanittant, hemm pjanijiet għal proġetti oħrajn f'din il-bajja, filwaqt li qed jinbnew żewġ mollijiet oħra mill-ġdid f'taż-Żonqor b'investiment ta' madwar €840,000.